คลังเพิ่มบัตรสินเชื่อเกษตรกรเป็น4ล้านใบ
รมช.คลัง สั่ง ธ.ก.ส. เพิ่มบัตรสินเชื่อเกษตรเป็น 4 ล้านใบใน 3 ปี จากเป้าเดิม 2 ล้านใบ เร่งขยายไปยังสินค้าเกษตรชนิดอื่น
19 ธ.ค. 2555

รมช.คลัง สั่ง ธ.ก.ส. เพิ่มบัตรสินเชื่อเกษตรเป็น 4 ล้านใบใน 3 ปี จากเป้าเดิม 2 ล้านใบ เร่งขยายไปยังสินค้าเกษตรชนิดอื่น
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า นายทนุศักดิ์ เล็กอุทัย รมช.คลัง มีนโยบายให้ ธ.ก.ส.ขยายโครงการบัตรสินเชื่อเกษตรกร ให้ครอบคลุมเกษตรกรในกลุ่มต่างๆ นอกจากชาวนา เช่น ยางพารา มันสำปะหลัง อ้อย ข้าวโพดเลี้ยงสัตว์  เพราะเป็นพืชเศรษฐกิจสำคัญ  ธ.ก.ส. จึงเตรียมขยายเป้าหมายจากเดิม 2 ล้านใบ เพิ่มเป็น 4 ล้านใบ ภายใน 3 ปี และจะดึงสมาชิกสหกรณ์การเกษตร 2 ล้านครัวเรือนมาร่วมด้วย
ทั้งนี้ ต้องมีการพัฒนาระบบรองรับเพิ่มเติม โดยเพิ่มเครื่องอ่านบัตรเครดิตจาก 3,000 ร้านค้า เป็น 6,000 ร้านค้าขึ้นไป พร้อมทั้งจะประสานไปยังสถานีน้ำมันของปตท. และบางจาก เพื่อเตรียมรองรับความต้องการของเกษตรกรที่จะซื้อน้ำมันผ่านบัตรสินเชื่อเกษตรกรมากขึ้น  สำหรับงบประมาณพัฒนาระบบเพิ่มเติมคาดว่าจะไม่เกิน 500 ล้านบาท ซึ่งหากได้ข้อสรุปชัดเจนจะเสนอที่ประชุมคณะกรรมการ ธ.ก.ส. ภายในเดือน ม.ค.2556 นี้ เพื่อเสนอกระทรวงการคลัง และคณะรัฐมนตรีพิจารณาต่อไป คาดว่าจะได้ข้อยุติทั้งหมดภายในเดือน ก.พ. 56
ช่วงที่ผ่านมา ธ.ก.ส. ได้ออกบัตรสินเชื่อให้เกษตรกรแล้ว 1.8 ล้านใบ มอบให้เกษตรกรแล้ว 7 แสนใบ มียอดใช้บริการเพื่อซื้อปัจจัยการผลิตประมาณ 2,000 ล้านบาท โดยเป็นการซื้อปุ๋ยมากสุด 85%  แม้ยอดใช้จ่ายไม่สูงมากนัก เนื่องจากในช่วงที่เปิดโครงการชาวนาได้ลงมือปลูกข้าวไปแล้ว และยังไม่คุ้นเคยกับการใช้บัตรสินเชื่อเกษตรกร